田家作
作者：皇甫冉
朝代：唐

paragraphs: 臥見高原燒，閑尋空谷泉。
土膏消臘後，麥隴發春前。
藥驗桐君錄，心齊莊子篇。
荒村三數處，衰柳百餘年。
好就山僧去，時過野舍眠。
汲流寧厭遠，卜地本求偏。
向子諳樵路，陶家置黍田。
雪峰明晚景，風雁急寒天。
且復冠名鶡，寧知冕戴蟬。
問津夫子倦，荷蓧丈人賢。
顧物皆從爾，求心正儻然。
稽康嬾慢性，祗自戀風煙。